Jurík, Beáta, poslankyňa NR SR (2024-01-08):
Vážené kolegyne, kolegovia, začnem možno tak trochu netradične, chcela by som vám položiť pár otázok, aj keď, samozrejme, nečakám na ne žiadnu odpoveď. Šarlota, Andrea, Patrícia. Hovoria vám niečo tieto tri mená? Sú to mená troch z ix obetí femicíd, vrážd žien, ktoré sa udiali len za posledných pár mesiacov. Viete, prečo vám nič nehovoria? Pretože nepatria medzi našich ľudí. Viete, prečo v celej 60-stranovej novele Trestného zákona nie je ani jediný bod, malá zátvorka, na rozdiel od novely Trestného zákona, ktorú predkladala bývalá ministerka pani Kolíková, ktorý by ďalším osobám, najmä však ženám ako ony, pomohol alebo dokonca možno zachránil život, pretože nepatria medzi našich ľudí. Viete, čo odpovedal pán štátny tajomník ministerstva spravodlivosti na výbore pre ľudské práva na otázku, či a kedy plánuje vláda riešiť rodovo podmienené násilie? Prioritou vlády je úprava Trestného zákona, najmä čo sa týka trestov za ekonomickú trestnú činnosť a tzv. kajúcnikov, pretože Šarlota, Andrea a Patrícia nepatria medzi „našich ľudí“. Všetky tieto ženy a ďalšie osoby, muži, deti, ľudia v seniorskom veku, zažívajúci každodenné domáce násilie, počkajú. Prioritou sú vaši ľudia a tým treba pomôcť rýchlo, pretože priority sa riešia rýchlo. Na zmeny v oblasti rodovo podmieneného násilia vraj potrebujete, a to povedal sám minister Susko minulý týždeň v hodine otázok, širšiu diskusiu a čas. Na zmeny garantujúce beztrestnosť pre vašich ľudí však netreba ani jedno, ani druhé. Argumentujete porušovaním ľudských práv. A čo ľudské práva týchto a ďalších obetí násilia? Prečo sa neponáhľate s návrhom zmien Trestného zákona v tejto oblasti, aby už zajtra nebola ďalšia žena zbitá, ďalší muž znásilnený, ďalšia matka zavraždená? Áno, ja viem, opakujem sa, lebo nepatria medzi vašich ľudí. Vy, samozrejme, to, že sa jedná o zákon šitý na mieru pre vašich ľudí, nepriznáte, aj preto sa skrývate za nasledovné argumenty. Nevyhnutnosť prijatia legislatívnych opatrení v oblasti trestného práva nadväzujúce na konania o porušení povinnosti vyplývajúcich z práva Európskej únie. O paradoxnej situácii, v ktorej vás v Európska komisia vyzýva zastaviť tento promafiánsky valec, a kde vy na druhej strane hovoríte, že musíte valcovať, lebo inak vás Európska komisia potrestá, sme už dnes hovorili. K tomu, ako chcete nesprávne transpozície európskych smerníc vraj opraviť, sa dostanem v rozprave o samotnom obsahu novely. Ďalej je vraj potrebné urýchlenie pristúpiť k humanizácii trestov v Trestnom zákone za niektoré druhy trestných činov, najmä majetkovej a hospodárskej povahy, s ohľadom na princípy právneho štátu a rešpektovania základných ľudských práv v súlade s trendami trestnej politiky. O trendoch trestnej politiky tiež ešte budeme hovoriť. Je zarážajúce a, prepáčte mi, nenachádzam iné slovo ako farizejské, ako si z tých trendov niektoré vyberáte a ďalšie ignorujete. V neposlednom rade je vraj „potrebné urýchlene reagovať aj na vývoj inflácie, vďaka ktorej sú kritériá, na základe ktorých sa škoda na majetku kvalifikuje ako trestný čin, už neaktuálne, a dochádza ku kriminalizácii osôb bez reálneho nebezpečenstva pre spoločnosť.“ Mne teda nikdy nejak extra nebavila matematika, preto som šla na právo, ale tie navýšenia mi tam akosi nesedia. Preto jediné odôvodnenie, ktoré mi napadá, je, že ste ich tam nahádzali tak ledabolo, aby dobre bolo tým vaším už spomínaným ľuďom. Premostím teda ku, aj k už spomínaným kajúcnikom. Vraj Trestný poriadok v súčasnom znení môže mať za následok obmedzovanie základných ľudských práv. Kolegyňa Števulová tie porušenia ľudských práv rozobrala a nebudem sa k tomu vracať, len pripomeniem, že ľudské práva sú univerzálne. Ľudia ich majú, lebo sú ľudia. Ale vám opäť ide len o tých vašich ľudí. Čerešnička na záver, vraj vzhľadom na vyššie uvedené je otázna aj opodstatnenosť duálnej organizácie prokuratúry, ktorá by vraj mohla ohroziť bezpečnosť štátu. Jediní, kto tu ohrozuje bezpečnosť štátu a ľudí v ňom, ste vy. Okrem iného aj týmto promafiánskym balíčkom a jeho dôsledkami, o ktorých hovoril aj kolega Spišiak. Kolegovia aj kolegyne sa vo svojich vystúpeniach opierali o judikatúru Ústavného súdu a Európskeho súdu ľudských práv. Ja sa tiež pozriem za hranice, pretože áno, to, čo sa u nás deje, za hranicami sledujú. Možno sa niektorí čudujú, no najmä sa obávajú. Európska komisia v liste podpísanom eurokomisárom pre spravodlivosť a eurokomisárkou pred vnútorné záležitosti v utorok 5. decembra požiadala ministra Suska, aby slovenská vláda zatiaľ nepokračovala v zamýšľaných novelách, a najmä aby sa neuchýlila k zrýchlenému postupu bez riadnej a dôkladnej konzultácie so zainteresovanými stranami na vnútroštátnej, ale aj európskej úrovni. Predstavitelia vlády pritom tvrdili, že tento krok dopredu konzultovali s eurokomisárom. Áno, komisár Reynders sa v tejto veci 27. novembra v Bruseli stretol s premiérom Robertom Ficom, ministrom spravodlivosti Borisom Suskom a prekvapivo aj s ministrom obrany Robertom Kaliňákom, ktorí ho informovali o pripravovaných novelách slovenskej legislatívy. Keďže však ten znepokojujúci list prišiel týždeň po tomto stretnutí, komisiu asi nepresvedčili. Krátko na to sa k promafiánskemu balíku vyjadrila aj Európska prokuratúra. Vo svojom stanovisku hovorí, že na základe dôkladnej analýzy kombinácie navrhovaných zmien a doplnení dospela prokuratúra k záveru, že tieto zmeny predstavujú vážne riziko porušenia zásad právneho štátu v zmysle čl. 4 ods. 2 písm. c) nariadenia o podmienenosti. Tento promafiánsky balík totiž minimalizuje odhalenie možných podvodov poškodzujúcich finančné záujmy Európskej únie, narúša funkčné línie komunikácie medzi Európskou prokuratúrou a oddelením špeciálnej prokuratúry, ktoré sa chystáte zrušiť, vyníma Európsku prokuratúru od špecializovaných vyšetrovateľov Národnej kriminálnej agentúry bez primeranej náhrady, presmerúva väčšinu prípadov EPPO, teda Európskej prokuratúry, zo Špecializovaného trestného súdu na nižšie súdy s malými odbornými znalosťami v oblasti trestných činov v kompetencii Európskej prokuratúry. Európska prokuratúra dodáva, že tieto návrhy predstavujú faktickú amnestiu v podstatnom počte aktívnych vyšetrovaní podvodov poškodzujúcich finančné záujmy EÚ v Slovenskej republike. Viete, to sú tie rôzne podvody s eurofondami, také, aké sa diali napríklad na východnom Slovensku, kde kraľovala istá pani Rošková. V dôsledku týchto zmien by bolo, by bola vážne ovplyvnená schopnosť Európskej prokuratúry efektívne vyšetrovať a stíhať trestné činy spadajúce do jej pôsobnosti a úroveň ochrany finančných záujmov v EÚ v Slovenskej republike by sa taktiež prudko znížila. Európska únia sa o nás nezaujíma, lebo nejakí europoslanci žalujú, ako to povedal náš premiér. Európska únia sa zaujíma, lebo zmeny, zmeny, ktoré navrhujete, majú priamy dopad na spoločné fungovanie, a ten dopad rozhodne nie je pozitívny. Na záver Európska prokuratúra uviedla, že rýchlosť, s akou slovenská vláda mieni pristúpiť k týchto zmenám, vyvoláva vážne pochybnosti a dodržiavaní povinnosti lojálnej spolupráce, čl. IV ods. 3 Zmluvy o Európskej únii. Napokon vzhľadom na to, že navrhované zmeny a doplnenia by znížili trestnoprávnu odstrašujúcu schopnosť, pokiaľ ide o trestné činy spadajúce do pôsobnosti Európskej prokuratúry, je spochybnený aj zámer slovenskej vlády plniť si povinnosť účinne chrániť rozpočet Únie. To je článok 325 zmluvy. Preklad do takej jednoduchšej reči: spôsob, akým navrhujete schváliť tieto zmeny, a síce zrýchlené legislatívne konanie, o ktorom sa dnes bavíme, v tak dôležitej a komplexnej veci, môže byť v rozpore s právom Európskej únie. Môže ho porušovať, a teda toto konanie, toto zrýchlené legislatívne konanie, nás môže dostať pred Súdny dvor EÚ a stáť milióny, o ktorých aj v tom odôvodnení hovoríte. A zmeny, ktoré navrhujete, neopravujú nesprávnu transpozíciu. Práve naopak. Ako som už dnes hovorila, odmietate diskusiu s nami. Ale my sme predsa diskutovali, hoci len na chvíľu, na výbore pre európske záležitosti. Tam si totiž poslanci a poslankyňa koalície splnili svoju domácu úlohu, ktorou ich zaúkoloval Robert Fico týždeň predtým. Predložili a schválili uznesenie na objednávku. V ňom odsudzovali a varovali opozičných europoslancov, aby nepoškodzovali záujmy Slovenska a nespôsobili, že možno prídeme o eurofondy tak ako Poliaci a Maďari. Jediný, kto pritom spôsobuje toto riziko, je sám Robert Fico a jeho vláda. Ale vrátim sa k tej debate. Pri tej debate, a dovolím si povedať, že koalícia debatovala, pretože musela, pretože to uznesenie sama predložila, sme sa napríklad od pani poslankyne Plevíkovej dozvedeli, že Európska komisia aj Európska prokuratúra budú nakoniec spokojné. Tak ja som veľmi rada, pani poslankyňa, že tu sedíte teraz pri mne a možno by ste nám vo faktickej poznámke mohli vysvetliť, ako ste to mysleli, a s čím bude Európska komisia a Európska prokuratúra spokojná, lebo zatiaľ to vyzerá, že spokojné veľmi nie sú. Takže zhrňme si to. Európska komisia vyzýva vládu, aby zastavila valec, vláda hovorí, že musí rýchlo valcovať, aby sa vyhla sankciám od Európskej komisie. Európska prokuratúra vyzýva vládu, aby zastavila valec, pretože má za to, že tak porušuje právo EÚ, vláda hovorí, že pripravované zmeny a zrýchlené konanie sú odôvodnené aj nutnosťou upraviť transpozíciu smernice týkajúcej sa finančných záujmov Európskej únie, a teda aj Európskej prokuratúry. Pán poslanec Dostál dnes povedal, že niekto asi klame. Priznám sa, ak si mám vybrať medzi tým, či je to Európska únia, alebo Robert Fico, nemám dôvod váhať. Ak sa mýlim, ak sa mýlime, diskutujte s nami. Pán predseda Pellegrini nám dnes zaželal, aby v roku 2024 bola NR SR miestom, kde sa diskutuje slušne a odborne. Diskutuje, to je taký základ. Slušne a odborne, to je to, čo s kolegami a kolegyňami z opozície robíme. Ale z druhej strany ani zvuk a často ani obraz. Aj teraz vás tu sedí dosť málo. Diskusia, diskusia v riadnom legislatívnom konaní, to je to, čo odporúča aj Benátska komisia. A EÚ vás vyzýva, aby ste diskutovali nielen s nami, verejnosťou, všetkými relevantnými aktérmi na národnej, ale aj európskej scéne, ale tiež s Benátskou komisiou. Práve podľa komisie je jednoznačne potrebné zabezpečiť, aby vládne väčšiny nezneužívali svoje inak legitímne práva len preto, že vyhrali voľby. Z postavenia vládnej väčšiny vyplývajú určité povinnosti a obmedzenia. Inak povedané, vyhráš voľby, nemôžeš všetko. Jednou z povinnosti vládnej väčšiny je diskutovať s opozíciou a nielen s ňou. Benátska komisia je vždy veľmi kritická k situáciám, v ktorých sa akty parlamentu upravujúce dôležité aspekty právneho alebo politického poriadku prijímajú v zrýchlenom konaní. Takýto prístup k legislatívnemu procesu totiž nemôže vytvoriť podmienky na riadne konzultácie s opozíciou alebo občianskou spoločnosťou. Najmä pri prijímaní rozhodnutí o otázkach veľkého významu pre spoločnosť, akými sú trestné súdnictvo alebo boj s korupciou, sú rozsiahle a vecné konzultácie kľúčovou podmienkou prijatia právneho rámca. Aj podľa Benátskej komisie práve v týchto oblastiach rastie potreba posilniť rámec parametrov a záruk týkajúcich sa interakcie medzi väčšinou a opozíciou. Ak takéto záruky pre opozíciu neexistujú, ústavná demokracia sa môže zmeniť na autoritatívny režim. Aby sa predišlo takejto degenerácii, okrem pravidiel ústavy a legislatívy by sa mali dodržiavať určité zastrešujúce zásady, ktoré ďalej Benátska komisia vymenúva. Tieto zásady odrážajú imperatívy pluralizmu, spolupráce a efektívneho rozhodovania, ktoré sú pre ústavnú demokraciu nevyhnutné. Tieto zásady však očividne nie sú hodnotami, ktoré by vládna koalícia vyznávala. Podľa Benátskej komisie tiež zložité a kontroverzné návrhy zákonov, akým táto novela Trestného zákona dozaista je, by si za normálnych okolností vyžadovali obzvlášť dlhé oznámenie, ktoré by teda prišlo pred samotným predložením návrhu, a mali by im predchádzať aj ďalšie predbežné návrhy, o ktorých sa uskutoční určitý druh konzultácie. Verejnosť by mala mať zmysluplnú príležitosť poskytnúť svoje vyjadrenie. Vláda chcela verejnosť o túto možnosť obrať. Ale viete, čo? Verejnosť sa k vášmu promafiánskemu balíku predsa len vyjadruje a 11. januára sa vyjadrí zas. Aj preto by som na záver chcela poďakovať všetkým tým ľuďom v uliciach, na námestiach. Sme v tom spoločne. Ďakujem. (Potlesk.)